Vlastný materiál

### Informácia k predaju priznaných jednotiek (AAU)

**Úvod**

Slovenská republika ako strana Kjótskeho protokolu má pridelené priznané jednotky (AAU), z ktorých je cca 27 000 000 ton CO2 voľných. Množstvo voľných AAU jednotiek je závislé na predpokladanom vývoji emisií všetkých skleníkových plynov v priemysle, doprave, poľnohospodárstve a odpadovom hospodárstve do roku 2012, na množstve kvót v rámci EU ETS a na množstve kvót viazaných v rámci iných flexibilných mechanizmov (JI projekty). V prípade, že nebude dosiahnutá žiadna dohoda strán Kjótskeho protokolu o jeho pokračovaní, je potrebné AAU jednotky predať najneskôr pred ukončením ich platnosti, čo je rok 2014 preto, lebo národné inventúry emisií skleníkových plynov sa vyhotovujú s 2-ročným oneskorením, t.j. za rok 2012 sa bude odovzdávať finálna verzia inventúr v roku 2014. Práve tieto národné inventúry skleníkových plynov sú podkladom pre rozhodnutia vlád nakupovať AAU. V prípade, že takáto dohoda bude dosiahnutá a AAU budú predmetom bankingu, rok najneskoršieho zobchodovania AAU sa posunie na neskorší termín v závislosti od dosiahnutej dohody. MŽP SR v snahe o predaj voľných priznaných jednotiek uskutočnilo niekoľko aktivít smerujúcich k nadviazaniu kontaktov s potenciálnymi kupcami priamo, prípadne vedúcich k výberu sprostredkovateľov alebo dražobnej spoločnosti. V rámci rozhovorov s potenciálnymi kupujúcimi, či už vlád alebo súkromných spoločností je potrebné konštatovať, že SR má vzhľadom na netransparentný predaj AAU v minulosti spoločnosti Interblue Group LLC. sťaženú pozíciu a voči SR prevláda nedôvera. Tento problém je možné prekonať len pomocou tretej, renomovanej entity, ktorá svojím renomé zaštíti predaj slovenských AAU potenciálnym kupcom, ktorými sú vlády krajín a japonské súkromné spoločnosti.

Prehľad rokovaní s jednotlivými subjektmi:

**Svetová banka**

 Svetová banka ponúkla spoluprácu so SR formou organizácie dražby AAU kvót. Svetová banka vykonala krátky prieskum trhu, na základe ktorého identifikovala záujem niektorých vlád o kúpu slovenských AAU kvót za predpokladu, že Svetová banka podrobí skúmaniu a preverí slovenskú Zelenú investičnú schému a svojím renomé bude garantovať transparentnosť tejto obchodnej transakcie. Na základe cenovej ponuky na spoluprácu so Svetovou bankou (vysoký paušálny poplatok za vykonané posúdenie Zelenej investičnej schémy a následné poradenstvo pri predaji) MŽP SR prijalo rozhodnutie o uprednostnení rýchlejšieho a cenovo menej náročného spôsobu predaja, t.j. pomocou sprostredkovateľa alebo priamo.

**Európska banka pre obnovu a rozvoj (EBRD)**

Koncom marca 2011 sa uskutočnilo prvé rokovanie, na ktorom bol identifikovaný záujem oboch strán o spoluprácu. Začiatkom mája je plánované rokovanie na úrovni štátneho tajomníka za SR (úroveň je stanovená na požiadanie EBRD) a na úrovni environmentálnych expertov EBRD, na ktorom budú prediskutované formy možnej spolupráce, časové rámce a úlohy oboch strán pri uskutočnení predaja.

**Ardal (Agentúra pre riadenie dlhu a likvidity), KBB (Komoditná burza Bratislava)**

Ardal a KBB sú právnické osoby činné v organizovaní dražieb cenných papierov resp., komodít, vrátane emisných kvót (najmä EUA a CER). Obe inštitúcie sú schopné technicky uskutočniť dražbu AAU kvót, avšak obom chýba medzinárodné renomé, ktorým by zaštítili predaj slovenských AAU potenciálnym kupcom, ktorými sú vlády krajín a japonské súkromné spoločnosti. Z tohto dôvodu je možné uvažovať, že Ardal alebo KBB by eventuálne mohli byť v pozícii subjektu, ktorý zabezpečí technické uskutočnenie obchodnej transakcie, avšak nemajú schopnosť nájsť potenciálnych kupcov a presvedčiť ich o dôveryhodnosti slovenských AAU a slovenskej GIS.

**Predaj prostredníctvom sprostredkovateľa**

Predaj prostredníctvom sprostredkovateľa je jedným z vhodných spôsobov predaja AAU vzhľadom na skutočnosť, že SR má možnosť priamo stanoviť podmienky spolupráce prostredníctvom formulovania zmluvy o sprostredkovaní, ako súčasti súťažných podkladov v procese verejného obstarávania. MŽP SR pripravilo všetky potrebné dokumenty na začatie verejného obstarávania a v súčasnosti čaká na odpoveď MF SR týkajúcu sa spôsobu výplaty odmeny sprostredkovateľovi potrebnej pre spustenie verejného obstarávania služieb sprostredkovateľa. Vzhľadom na predávané množstvo sa dá očakávať, že pôjde o nadlimitnú metódu verejného obstarávania a proces obstarávania bude trvať cca 6 mesiacov.

**Priame rokovania**

Od začiatku roku 2010 sa uskutočnilo niekoľko rokovaní s potenciálnymi kupcami – súkromnými japonskými spoločnosťami , záujemcami o kúpu AAU kvót. Zo strany japonských spoločností išlo väčšinou o testovacie a porovnávacie rokovania, reálne obchody sa uzatvorili poväčšine s Českou republikou, Estónskom alebo Poľskom, ktorých renomé na uhlíkovom trhu nie je príliš pošramotené. Rokovania boli medzi MŽP SR a spoločnosťami:

Marubeni, SMBC, Mitsui, Tricorona, Globe EN

**Analýza a vyhliadky predaja**

Neistota v pokračovaní bankingu s usporenými kvótami po 2014 znížila ceny na 4-6 € za tonu CO2 už pred jadrovým nešťastím v Japonsku. Toto považujeme za veľmi neprimeranú cenu oproti vynaloženému úsiliu našej ekonomiky a priemyslu znížiť emisie CO2.

Dôvodom obáv je prejavená nevôľa Japonska a ostatných svetových lídrov okrem EÚ pokračovať v jednostrannom dodržiavaní systému obchodovania s AAU bez zapojenia veľkých, rozvíjajúcich sa ekonomík – BRICS, ale najmä obrovský nadbytok AAU na trhu z krajín bývalého Sovietskeho zväzu vo výške stoviek miliónov ton CO2.

Po zemetrasení, tsunami a jadrovej katastrofe v Japonsku vyhliadky na predaj emisných kvót v roku 2011 nie sú veľmi potešujúce, pretože sa vyčkáva, kedy a za akých podmienok Japonsko obnoví politiku nákupu emisných kvót. Preto predpokladáme ešte nižšiu cenu a veľmi malé množstvá v kontraktoch v roku 2011.

Na druhej strane východoeurópske krajiny EÚ presadzujú spoločnú pozíciu pri rokovaniach o akýchkoľvek opatreniach voči klimatickým zmenám s cieľom uplatniť hodnotu usporených emisných kvót mimo Kjótskeho protokolu a to priamo v rámci EÚ.

Európska Komisia nevylúčila možnosť použitia kvót vo vopred dohodnutej hodnote ako náhradu peňazí v rámci vnútroeurópskych finančných mechanizmov ako budú napr. národné príspevky do Európskeho záväzku do globálneho Zeleného klimatického fondu. Pri určovaní ceny by sa malo vychádzať z nákladov na dosiahnutie úspor, čo môže byť aj 10-15€ za tonu CO2, podľa konsenzu. Malo by to byť prejavom vnútornej solidarity v rámci EÚ ako protihodnota za vynaložené úsilie znížiť emisie aj za cenu zatvárania neekologických tovární v týchto krajinách.

Pokiaľ dôjde k tejto dohode s Európskou komisiou, už budúci rok by sme mohli týmito zápočtami dosiahnuť rádovo vyššie výnosy z AAU, ako z predaja za dnešných nevýhodných trhových podmienok.

Preto MŽP SR navrhuje pokračovať v hľadaní kupujúceho resp. sprostredkovateľa, ale zároveň dobre zvážiť predajnú cenu.

Berúc do úvahy uvedené informácie, navrhujeme prehodnotiť rozpočtovaný príjem 100 miliónov Eur za predaj AAU v roku 2011 v kapitole Environmentálneho fondu a nahradiť ho z pohľadu štátneho rozpočtu novovytvoreným príjmom z dane z predaja emisných kvót, ktoré by malo byť v porovnateľnej sume.

Z vyššie uvedeného dôvodu považujeme za logický krok uvoľnenie čerpania rozpočtovaných prostriedkov Environmentálneho fondu bez podmienky predaja emisných kvót.